ออมสินตั้งโต๊ะเจรจาลูกหนี้
ยืมมือกรมบังคับคดีร่วมวงไกล่เกลี่ยเปิดโอกาสให้ยุติคดีก่อนโดนยึดบ้าน
3 พ.ค. 2556

ยืมมือกรมบังคับคดีร่วมวงไกล่เกลี่ยเปิดโอกาสให้ยุติคดีก่อนโดนยึดบ้าน
กรมบังคับคดีจับมือกับแบงก์ออมสิน ร่อนจดหมายเชิญลูกหนี้ 850 ราย มูลหนี้กว่า 800 ล้านบาท 
น.ส.ชลธร มีวงศ์อุโฆษ หัวหน้ากลุ่มศูนย์ไกล่เกลี่ยข้อพิพาท กรมบังคับคดี เปิดเผยว่า กรมบังคับคดีร่วมกับธนาคารออมสิน จัดงานมหกรรมไกล่เกลี่ยชั้นบังคับคดี โดยกรมบังคับคดีได้ออกจดหมายเชิญชวนลูกหนี้ที่ศาลมีคำพิพากษาแล้ว โดยส่วนใหญ่เป็นลูกหนี้สินเชื่อที่อยู่อาศัยรายย่อยมีสินทรัพย์หรือบ้านติดจำนองโดยแต่ละรายมูลหนี้ตั้งแต่ 1 แสน1 ล้านบาท ซึ่งมีประมาณ 850 ราย หรือคิดเป็นทุนทรัพย์ประมาณ 800 ล้านบาท ซึ่งกรมบังคับคดีได้ประกาศยึดทรัพย์และอยู่ระหว่างการขายทอดตลาด รวมทั้งบางรายก็อยู่ระหว่างขั้นตอนการนำสืบยึดทรัพย์
ทั้งนี้ โครงการดังกล่าวเพื่อให้เป็นการเปิดโอกาสให้ลูกหนี้รายย่อยสามารถยุติคดีได้ โดยทำข้อตกลงชำระหนี้กับธนาคารในเงื่อนไขที่ทั้งสองฝ่ายพึงพอใจ อันจะนำไปสู่การถอนการยึดทรัพย์และถอนการบังคับคดี
อย่างไรก็ตาม การจัดงานมหกรรมไกล่เกลี่ยหนี้ในวันเสาร์ที่ 4 พ.ค.นี้ ที่ประชุมชั้น 9 อาคารกรมบังคับคดี ถนนบางขุนนนท์ กรุงเทพฯ พร้อมทั้งได้เชิญชวนลูกหนี้ของธนาคารออมสินทั้งหมดที่ไม่ได้รับจดหมายเชิญหรือยังไม่ถูกศาลพิพากษา ก็สามารถเข้าร่วมโครงการไกล่เกลี่ยได้ โดยธนาคารออมสินจะมีการจัดตั้งรถโมบายมาให้บริการตรวจสอบปัญหาหนี้สิน
น.ส.ชลธร กล่าวว่า ธนาคารออมสินมีเป้าหมายร่วมกับกรมบังคับคดีจัดมหกรรมไกล่เกลี่ยข้อพิพาท 10 จังหวัด เช่น จ.เชียงใหม่ ระยอง ลพบุรี นครราชสีมา เป็นต้น โดยที่ผ่านมาถ้ามีลูกหนี้เข้ามาไกล่เกลี่ยประมาณ 30% ก็ถือว่าประสบความสำเร็จ
ขณะเดียวกัน กรมบังคับคดีก็เปิดโอกาสให้สถาบันการเงินอื่นๆ เข้ามาร่วมโครงการไกล่เกลี่ยหนี้ด้วย เพื่อลดปริมาณคดีความและจะได้นำสินทรัพย์ที่ติดการอายัดหรือถูกยึดทรัพย์นำออกไปใช้ประโยชน์ ซึ่งจะเป็นประโยชน์ทั้งลูกหนี้และเจ้าหนี้รวมทั้งระบบเศรษฐกิจ 
ก่อนหน้านี้กรมบังคับคดีได้เคยร่วมมือกับบัตรกรุงไทยได้จัดงานมหกรรมไกล่เกลี่ยหนี้บัตรเครดิตไปแล้ว และถือว่าประสบความสำเร็จระดับหนึ่ง